चार महिला बक्सर थाइल्यान्डतिर
एसियन वुमन बक्सिङ च्याम्पियनसिपको तयारीका लागि नेपाली महिला बक्सिङ टोली बिहीबार थाइल्यान्ड गएको छ । 
काठमाडौं — एसियन वुमन बक्सिङ च्याम्पियनसिपको तयारीका लागि नेपाली महिला बक्सिङ टोली बिहीबार थाइल्यान्ड गएको छ । नोभेम्बर २ देखि ८ सम्म भियतनामको होचि मिन सहरमा हुने च्याम्पियनसिपमा चार खेलाडीसहित ८ सदस्यीय नेपाली टोलीले सहभागिता जनाउने छ । नेपाली टोली थाइल्यान्डमा १२ दिने प्रशिक्षण गरी उतैबाट नोभेम्बर १ तारिख भियतनाम जानेछ ।च्याम्पियनसिपमा ललिता महर्जनले ४८ केजी, विमला श्रेष्ठले ५४ केजी, संगीता सुनारले ६० र पूनम रावलले ६४ केजी तौल समूहमा प्रतिस्पर्धा गर्नेछन् । टोली प्रशिक्षकमा प्रकाश थापामगर र सहायक प्रशिक्षकमा दीपक महर्जन छन् । टिम व्यवस्थापकमा नेपाल बक्सिङ संघका उपाध्यक्ष किरण श्रेष्ठ र कोषाध्यक्ष गौतम सुजखु छन् । टोलीलाई संघका अध्यक्ष राम अवालेले बिहीबारै बिदाइ गरे ।